《代寿安宣相》
宋代·程公许

帝祐炎图合中兴，风云嘉会契千龄。石田旱暵须膏泽，蛰户阴凝耸震霆。

审象岩间同说命，绝韦圣处见羲经。立谈解使枭羹烂，馀事能空兔窟腥。

岌岌危机还奠枕，恢恢游刃发新硎。坐令含哺娱黄耇，忍使供徭困白丁。

河带已知申汉誓，云和聊复访湘灵。归来旌节华仁里，寄傲壶觞等大庭。

天厌游氛侵上国，风传飞羽警边亭。汗颜何限指空血，胶柱谁云瑟可听。

斧钺重开都督府，緌绅盛集小朝廷。白波坐压风涛汹，黄纸恩浓雨露泠。

重与蜀民司命脉，定知天陛渴仪形。着高何病棋难活，事定端如醉得醒。

万里车书宁久隔，三边鼙鼓几时停。西南屹立擎天柱，子午长驱建屋瓴。

会见舆图恢故境，便纡公衮坐头厅。无穷寿福由忠赤，不朽功名付汗青。

自笑此生同塞马，若为有幸列侯鲭。诵诗起为苍生贺，南极星环帝座星。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。